REGULAMENTUL DE PUNERE ÎN APLICARE (UE) 2020/579 AL COMISIEI

din 27 aprilie 2020

de acordare a unei autorizații a Uniunii pentru familia de produse biocide „HYPRED‘s octanoic acid based products”

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 44 alineatul (5) primul paragraf,

întrucât:

(1) La 25 august 2015, HYPRED SAS a depus o cerere în conformitate cu articolul 43 alineatul (1) din Regulamentul (UE) nr. 528/2012 pentru autorizarea unei familii de produse biocide denumite „HYPRED‘s octanoic acid based products” din tipul de produs 4, astfel cum este descris în anexa V la respectivul regulament, prezentând confirmarea în scris conform căreia autoritatea competentă din Țările de Jos a fost de acord să evalueze cererea. Cererea a fost înregistrată cu numărul de caz BC-LR019297-17 în Registrul produselor biocide.

(2) „HYPRED‘s octanoic acid based products” conține acid octanoic ca substanță activă, care este inclus pe lista Uniunii de substanțe active aprobate menționată la articolul 9 alineatul (2) din Regulamentul (UE) nr. 528/2012.

(3) La 19 decembrie 2017, autoritatea competentă responsabilă cu evaluarea a transmis, în conformitate cu articolul 44 alineatul (1) din Regulamentul (UE) nr. 528/2012, raportul de evaluare și concluziile evaluării sale Agenției Europene pentru Produse Chimice (denumită în continuare „agenția”).

(4) La 11 iulie 2019, agenția a prezentat Comisiei un aviz (2), inclusiv proiectul de rezumat al caracteristicilor produsului biocid (denumit în continuare „RCP”) pentru „HYPRED‘s octanoic acid based products” și raportul final de evaluare privind familia de produse biocide în conformitate cu articolul 44 alineatul (3) din Regulamentul (UE) nr. 528/2012.

(5) Avizul a concluzionat că „HYPRED‘s octanoic acid based products” este o familie de produse biocide în sensul articolului 3 alineatul (1) litera (s) din Regulamentul (UE) nr. 528/2012, că este eligibilă pentru o autorizație a Uniunii în conformitate cu articolul 42 alineatul (1) din acel regulament și că, sub rezerva conformității cu proiectul de RCP, îndeplinește condițiile prevăzute la articolul 19 alineatele (1) și (6) din regulamentul respectiv.

(6) La 25 iulie 2019, agenția a transmis Comisiei proiectul de RCP în toate limbile oficiale ale Uniunii, în conformitate cu articolul 44 alineatul (4) din Regulamentul (UE) nr. 528/2012.

(7) Comisia este de acord cu avizul agenției și consideră, prin urmare, că este oportun să se acorde o autorizație a Uniunii pentru familia de produse biocide „HYPRED‘s octanoic acid based products”.

(8) Măsurile prevăzute în prezentul regulament sunt conforme cu avizul Comitetului permanent pentru produse biocide,

ADOPTĂ PREZENTUL REGULAMENT:

Articolul 1 Se acordă HYPRED SAS o autorizație a Uniunii cu numărul de autorizație EU-0021020-0000 pentru punerea la dispoziție pe piață și utilizarea familiei de produse biocide „HYPRED‘s octanoic acid based products”, în conformitate cu rezumatul caracteristicilor produsului biocid prevăzut în anexă. Autorizația Uniunii este valabilă de la 18 mai 2020 până la 30 aprilie 2030.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 27 aprilie 2020. Pentru Comisie Președintele Ursula VON DER LEYEN

(1) JO L 167, 27.6.2012, p. 1.

(2) ECHA opinion of 26 June 2019 on the Union authorisation of „HYPRED‘s octanoic acid based products” (Avizul ECHA din 26 iunie 2019 privind autorizarea de către Uniune a „HYPRED‘s octanoic acid based products”) (ECHA/BPC/226/2019), https://echa.europa.eu/bpc-opinions-on-union-authorisation